CELEX: 
Language: lv
Date: 2021-07-14 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) 2019/2152 papildina, sīkāk precizējot tādas statistikas informācijas detaļas, kas jāsniedz nodokļu un muitas dienestiem, un groza tās V un VI pielikumu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Regulu (ES) 2019/2152 par Eiropas uzņēmējdarbības statistiku (“EBS regula”) tika izveidots Eiropas uzņēmējdarbības statistikas izstrādes, sagatavošanas un izplatīšanas vienots tiesiskais regulējums. 
            
            
               EBS regulas V un VI pielikumā statistiskiem mērķiem ir precizēta tāda informācija par preču eksportu un importu, ko katras dalībvalsts nodokļu un muitas dienesti sniedz valsts statistikas iestādēm (“VSI”).
            
            
               EBS regulas 5. panta 2. un 3. punktā Komisijai ir piešķirtas pilnvaras pieņemt deleģētos aktus, lai papildinātu un grozītu EBS regulas tiesību normas par informācijas paziņošanu, ko veic nodokļu un muitas dienesti.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Gatavojot šo deleģēto aktu, Komisija apspriedās ar ieinteresētajām personām.
            
            
               Komisija apspriedās ar valstu ekspertiem, īpaši ar Preču starptautiskās tirdzniecības statistikas vadības grupu 2021. gada martā. Turklāt tā apspriedās ar ekspertu grupu, kas pārstāv “Eiropas Statistikas sistēmas valsts statistikas iestādes”.
            
            
               Komisija par apspriešanos pienācīgi informēja gan Eiropas Parlamentu, gan Padomi.
            
            
               3.DELEĢĒTĀ AKTA JURIDISKIE ASPEKTI
            
            
               Šā deleģētā akta mērķis ir papildināt EBS regulu, sīkāk precizējot tādas statistikas informācijas detaļas par preču eksportu un importu, kas katras dalībvalsts nodokļu un muitas dienestiem jāsniedz kompetentajām VSI.
            
            
               Turklāt ar deleģēto aktu groza EBS regulas V un VI pielikumu. Ar to groza V pielikumu, lai nodrošinātu, ka nodokļu dienesti VSI sniedz informāciju par preču tālpārdošanu Kopienā. Vienlaikus ar to groza VI pielikumu, lai nodrošinātu, ka muitas dienesti sniedz informāciju par piemērotajiem muitas vienkāršojumiem un iesaistītajiem tirgotājiem. Tas arī nodrošina, ka, veicot centralizēto muitošanu, muitas dienesti sniedz datus savām VSI dalībvalstī, kurā preces atrodas.
            
            
               Deleģētais akts neietekmē ES budžetu.
            
            
               Tas attiecas uz Eiropas Ekonomikas zonas (EEZ) jautājumu, tāpēc tā piemērošana būtu jāattiecina uz EEZ.
            
            
               KOMISIJAS DELEĢĒTĀ REGULA (ES) …/..
            
            
               (14.7.2021),
            
            
               ar ko Eiropas Parlamenta un Padomes Regulu (ES) 2019/2152 papildina, sīkāk precizējot tādas statistikas informācijas detaļas, kas jāsniedz nodokļu un muitas dienestiem, un groza tās V un VI pielikumu 
               
            
               (Dokuments attiecas uz EEZ)
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/2152 par Eiropas uzņēmējdarbības statistiku, ar ko atceļ 10 tiesību aktus uzņēmējdarbības statistikas jomā
                  1
               , un jo īpaši tās 5. panta 2. punktu un 3. punktu,
            
            
               tā kā:
            
            
               (1)Regulas (ES) 2019/2152 V un VI pielikumā statistiskiem mērķiem ir precizēta tāda informācija par preču eksportu un importu, ko katras dalībvalsts nodokļu un muitas dienesti sniedz kompetentajām valsts statistikas iestādēm (“VSI”).
            
            
               (2)Būtu sīkāk jāprecizē tādas Regulas (ES) 2019/2152 V un VI pielikumā iekļautās statistikas informācijas detaļas par preču eksportu un importu, kas katras dalībvalsts nodokļu un muitas dienestiem jāsniedz kompetentajām VSI.
            
            
               (3)Lai nodrošinātu, ka informācija, ko nodokļu dienesti statistiskiem mērķiem sniedz VSI, ietver informāciju par preču tālpārdošanu Kopienā, ir jāgroza Regulas (ES) 2019/2152 V pielikums.
            
            
               (4)Regulas (ES) 2019/2152 VI pielikums ir jāgroza, lai nodrošinātu, ka, veicot centralizēto muitošanu saskaņā ar Eiropas Parlamenta un Padomes Regulas (ES) Nr. 952/2013
                  2
                179. pantu, ja ir iesaistīta vairāk nekā viena dalībvalsts, muitas dienestu pienākumu sniegt muitas deklarāciju datus savām VSI piemēro arī tajā dalībvalstī, kurā preces atrodas.
            
            
               (5)Tāpat Regulas (ES) 2019/2152 VI pielikums ir jāgroza, lai nodrošinātu, ka VSI var saņemt informāciju no saviem muitas dienestiem par piemērotajiem muitas vienkāršojumiem un par iesaistītajiem tirgotājiem.
            
            
               (6)Tāpēc būtu attiecīgi jāgroza Regulas (ES) 2019/2152 V un VI pielikums,
            
            
               IR PIEŅĒMUSI ŠO REGULU.
            
            
               1. pants
            
            
               Priekšmets
            
            
               Ar šo deleģēto regulu sīkāk precizē tādas statistikas informācijas detaļas par preču eksportu un importu, kas katras dalībvalsts nodokļu un muitas dienestiem jāsniedz kompetentajām VSI.
            
            
               2. pants
            
            
               Informācija no PVN deklarācijām
            
            
            
               Informācija no pievienotās vērtības nodokļa (PVN) deklarācijām par nodokļa maksātājiem vai juridiskām personām, kas nav nodokļa maksātājas, kā minēts Regulas (ES) 2019/2152 V pielikuma a) punktā, ietver vismaz:
            
            
               (a)nodokļa maksātāja vai juridiskās personas, kas nav nodokļa maksātāja, pilnu nosaukumu;
            
            
               (b)pilnu adresi, t. sk. pasta indeksu;
            
            
               (c)identifikācijas numuru, kas minētajai personai piešķirts saskaņā ar Padomes Direktīvas 2006/112/EK
                  3
                214. pantu;
            
         
         
            
               (d)par katru nodokļa maksātāju vai juridisko personu, kas nav nodokļa maksātāja:
            
            
               i)no PVN deklarācijām saskaņā ar Direktīvas 2006/112/EK 251. panta a) un c) punktu iegūto summu, kurai uzliek nodokli par preču piegādēm un iegādēm Savienībā;
            
            
               ii)taksācijas periodu.
            
            
               3. pants
            
            
               Informācija no kopsavilkuma paziņojumiem
            
            
               1.No PVN kopsavilkuma paziņojumiem iegūtā informācija par piegādēm Savienībā, kā minēts Regulas (ES) 2019/2152 V pielikuma b) punktā, ietver vismaz:
            
            
               (a)taksācijas periodu;
            
            
               (b)katra valsts piegādātāja PVN identifikācijas numuru;
            
            
               (c)partnerdalībvalsts pircēja PVN identifikācijas numuru;
            
            
               (d)summu, kurai uzliek nodokli, starp katru valsts piegādātāju un partnerdalībvalsts pircēju;
            
            
               (e)turpmāko piegāžu identifikāciju.
            
            
               2.Tā informācija par iegādēm Savienībā, kuru ir paziņojušas visas pārējās dalībvalstis, kā minēts Regulas (ES) 2019/2152 V pielikuma c) punktā, ietver vismaz:
            
            
               (a)taksācijas periodu;
            
            
               (b)katra valsts pircēja PVN identifikācijas numuru;
            
            
               (c)pēc partnerdalībvalsts agregētu kopējo summu, kurai uzliek nodokli, valsts pircēju dalījumā.
            
            
               4. pants
            
            
               Informācija par muitas deklarācijām
            
            
               Regulas (ES) 2019/2152 VI pielikuma c) punktā minētā informācija ietver visu informāciju, ko VSI pieprasa, lai sagatavotu Eiropas statistiku par preču starptautisko tirdzniecību, un ietver vismaz šīs regulas I pielikumā izklāstīto informāciju. 
            
            
               5. pants
            
            
               Grozījums Regulā (ES) 2019/2152
            
         
         
            
               Regulas (ES) 2019/2152 V un VI pielikumu aizstāj ar šīs regulas II pielikuma tekstu. 
            
            
            
               6. pants
            
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2022. gada 1. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 14.7.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 327, 17.12.2019., 1. lpp. 
               
               
                  
                     (2)
                  
                        Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.). 
               
               
                  
                     (3)
                  
                        Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).
                        
               
            
      
    ---documentbreak--- 
      
         
         
            
               I PIELIKUMS 
            
            
            
            
               
                  1. Vispārīga informācija
                        
               
               
                  1.1. Deklarācijas veids
                        
               
               
                  1.2. Papilddeklarācijas veids
                        
               
               
                  1.3. Procedūra 
               
               
                  1.4. Papildprocedūra(-as)
               
               
                  1.5. Muitas deklarācijas pieņemšanas datums
                        
               
               
                  2. Atļaujas
                        
               
               
                  2.1. Centralizētās muitošanas gadījumā, ja ir iesaistīta vairāk nekā viena dalībvalsts: atļaujas, lai veiktu centralizēto muitošanu, numurs
               
               
                  3. Personas
                        
               
               
                  3.1. Eksportētāja identifikācijas Nr.
                        
               
               
                  3.2. Importētāja identifikācijas Nr.
                        
               
               
                  3.3. Pircēja identifikācijas Nr.
                        
               
               
                  3.4. Saņēmēja identifikācijas Nr.1 
               
               
                  4. Vērtības noteikšanas informācija / Nodokļi
                        
               
               
                  4.1. Rēķina valūta
                        
               
               
                  4.2. Preference (muitas piemērotais preferenciālais režīms)
               
            
         
         
            
               
                  5. Valstis
                        
               
               
                  5.1. Galamērķa valsts kods
                        
               
               
                  5.2. Nosūtīšanas/eksporta valsts kods
                        
               
               
                  5.3. Izcelsmes valsts kods
                        
               
               
                  5.4. Preferenciālās izcelsmes valsts kods
                        
               
               
                  5.5. Centralizētās muitošanas gadījumā: uzrādīšanas muitas dienesta kods vai tās dalībvalsts kods, kurā preces uzrāda muitai
               
               
                  6. Preču identifikācija
                        
               
               
                  6.1. Neto masa (kg)
                        
               
               
                  6.2. Papildu mērvienības
                        
               
               
                  6.3. Preces kods — kombinētās nomenklatūras kods
                        
               
               
                  6.4. Preces kods — TARIC kods
                        
               
               
                  6.5. Preces kods HS6, ja TARIC vai kombinētās nomenklatūras kods nav pieejams
               
               
                  7. Informācija par transportu
                        
               
               
                  7.1. Konteiners
                        
               
               
                  7.2. Transporta veids pie robežas
                        
               
               
                  7.3. Iekšzemes transporta veids
                        
               
               
                  8. Statistikas dati
                        
               
               
                  8.1. Darījuma veids
                        
               
               
                  8.2. Statistiskā vērtība
               
            
            
               1 Tikai attiecībā uz muitas datu prasībām saskaņā ar Regulu (ES) 2016/341
                  1
               
            
         
         
            
               
            
               II PIELIKUMS
            
            
            
               “V PIELIKUMS 
            
            
               Informācija, ko katras dalībvalsts atbildīgie nodokļu dienesti sniedz VSI, kā minēts 5. panta 2. punktā: 
            
            
               (a)no PVN deklarācijām iegūta informācija par nodokļa maksātājiem vai juridiskām personām, kas nav nodokļa maksātājas, proti, par to deklarētajām attiecīgajā periodā Savienībā piegādātajām precēm saskaņā ar Padomes Direktīvas 2006/112/EK 251. panta a) punktu vai par to deklarēto preču iegādi Savienībā saskaņā ar minētās direktīvas 251. panta c) punktu; 
            
            
               (b)no kopsavilkuma paziņojumiem iegūta informācija par piegādēm Savienībā, kura no PVN kopsavilkuma paziņojumiem ir iegūta saskaņā ar Direktīvas 2006/112/EK 264. un 265. pantu; 
            
            
               (c)tā informācija par iegādēm Savienībā, kuru ir paziņojušas visas pārējās dalībvalstis saskaņā ar Padomes Regulas (ES) Nr. 904/2010 21. panta 2. punktu
                  2
               ;
            
            
               (d)no PVN deklarācijām iegūta informācija par nodokļa maksātājiem, kas neveic uzņēmējdarbību patēriņa dalībvalstī un kas izmanto Direktīvas 2006/112/EK XII sadaļas 6. nodaļas 3. iedaļā paredzēto īpašo režīmu, proti, par to deklarētajām attiecīgajā periodā piegādātajām precēm saskaņā ar minēto režīmu atbilstīgi minētās direktīvas 369.g pantam;
            
            
               (e)tā informācija par preču piegādēm saistībā ar Padomes Direktīvas 2006/112/EK XII sadaļas 6. nodaļas 3. iedaļā paredzēto īpašo režīmu, kuru visas pārējās dalībvalstis paziņojušas saskaņā ar Regulas (ES) Nr. 904/2010 21. panta 1. punktu.
            
            
            
                  VI PIELIKUMS 
            
            
               Informācija, ko katras dalībvalsts atbildīgie muitas dienesti sniedz VSI, kā minēts 5. panta 3. punktā: 
            
            
               (a)informācija, ar kuru identificē personu, kas Savienībā veic tādu preču eksportu un tādu preču importu, uz kurām attiecas ievešanas pārstrādei muitas procedūra;
            
            
               (b)uzņēmēju reģistrācijas un identifikācijas dati, kas ir paredzēti saskaņā ar Savienības muitas noteikumiem un ir pieejami elektroniskajā sistēmā saistībā ar EORI numuru, kā minēts Komisijas Īstenošanas regulas (ES) 2015/2447
                  3
                7. pantā;
            
            
               (c)ieraksti par importu un eksportu no muitas deklarācijām, kuras tikušas pieņemtas vai par kurām pieņemti valsts muitas dienestu lēmumi un:
            
            
               i)kas kopā ar tiem ir iesniegti; vai
            
            
               ii)kam ar tiešu elektronisku piekļuvi atļaujas turētāja sistēmā ir pieejama papilddeklarācija saskaņā ar Īstenošanas regulas (ES) 2015/2447 225. pantu. vai
            
            
               iii)kurus tie saņēma, piemērojot Regulas (ES) 952/2013 179. pantu.
            
            
               (d)informācija par piemērotajām procedūrām, vienkāršojumiem vai atļaujām, kas piešķirtas tirgotājiem, un informācija, kas šos tirgotājus identificē.
            
         
         
            
               ”
            
         
         
            
                  
                     (1)
                  
                        Komisijas Deleģētā regula (ES) 2016/341 (2015. gada 17. decembris), ar ko papildina Eiropas Parlamenta un Padomes Regulu (ES) Nr. 952/2013 attiecībā uz pārejas noteikumiem, kurus paredz attiecībā uz konkrētiem Savienības Muitas Kodeksa noteikumiem, ja attiecīgās elektroniskās sistēmas vēl nedarbojas, un groza Komisijas Deleģēto regulu (ES) 2015/2446 (OV L 69, 15.3.2016., 1. lpp.).
               
               
                  
                     (2)
                  
                        Padomes Regula (ES) Nr. 904/2010 (2010. gada 7. oktobris) par administratīvu sadarbību un krāpšanas apkarošanu pievienotās vērtības nodokļa jomā (OV L 268, 12.10.2010., 1. lpp.).
                        
               
               
                  
                     (3)
                  
                        Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).